stanford-oval/wikipedia huggingface dataset:
ברך קופצים
פתופיזיולוגיה והיסטופתולוגיה

רצועת הפיקה נמצאת בהמשכו של גיד השריר הארבע ראשי של הירך. רוחבה הוא כשלושה סנטימטרים ועובייה ארבעה עד חמישה מילימטרים. היא מחברת בין עצם הפיקה לשוק ומעבירה את הכוחות שמפעיל השריר הארבע ראשי על השוק (למשל בעליית מדרגה) או את הכוחות שעוברים לשריר בחזרה (למשל בנחיתה מקפיצה). בדומה לרצועות וגידים אחרים מורכבת הרצועה מאלומות הדוקות ומקבילות של סיבי קולגן לבנים עם מערכת כלי דם שאינה בולטת לעין.
רצועת הפיקה של ברך קופצים מכילה רקמה הנראית לעין רכה, צהובה או חומה ולא מאורגנת, מצב המכונה ניוון רירי (mucoid degeneration). סיבי הקולגן אינם מאורגנים במקביל אלא בצורה אמורפית עם רווחים ביניהם והם אינם המשכיים. תאים בגיד משנים את צורתם ומספרם וניכרת צמיחה חדשה של כלי דם. בחלק מהרקמה קיימת נוכחות גבוהה מהרגיל של תאים וכלי דם. ברקמה הפגועה אין כל תאי דלקת.
קיימות שתי תאוריות מרכזיות למנגנון המחלה, תאוריה מכנית ותאוריה הקשורה לכלי הדם של הרקמה.
מבחינה מכנית, מאמץ מתיחה על גיד גורם להתארכות אלסטית מסוימת. התארכות של עד שלושה אחוזים מאורך הרקמה נמצאת בתחום הפעילות הפיזיולוגית הנורמלית שלה. התארכות של עד חמישה אחוזים (או אף עד שישה-שמונה אחוזים) אופיינית בעת פעילות ספורטיבית והתארכות גדולה ממנה גורמת לקרעים זעירים, לניתוק קשרים כימיים בין סיבי הקולגן. מאמץ הגורם להתארכות גדולה עוד יותר גורם לקרעים של סיבי הקולגן. העומסים המופעלים על רצועת הפיקה עולים בהתאם לסוג המאמץ הגופני ומגיעים בעת קפיצות של שחקני כדורסל לסדר גודל של פי שישה עד שמונה ממשקל הגוף של הספורטאי, שחקן כדורסל קופץ בממוצע 70 פעמים במשחק.
אופי המאמצים המופעלים על רצועת הפיקה יכול לגרום לקרעים זעירים. לקמה כזו זמן ההחלמה ארוך (מספר חודשים במודלים של חיות) ובהינתן שהמאמצים אינם מוסרים מהרקמה, יכול להיווצר מעגל קסמים הרסני. התאים ברקמה מייצרים סיבי קולגן בצורה מוגברת עקב הנזק הראשוני, אך קצב הייצור האיטי משאיר את הרקמה חשופה למאמצים נוספים, הללו יכולים להרוס את התאים הקיימים ולהאט עוד יותר את קצב ההחלמה של הרקמה.
בחינה של אספקת הדם לרקמה מעלה טיעונים סותרים קימעא, לפי חלקם אספקת הדם לרקמה ובמיוחד לחלקה המקורב (אזור החיבור של רצועת הפיקה לפיקה) תהייה דלה ולפי אחרים אספקת הדם לאזור אינה דלה במנוחה אך אין לדעת כיצד היא משתנה בעת מאמץ. אספקת דם דלה יכולה לגרום לניוון של הרקמה על רקע חוסר חמצן. וחלקה המקורב של רצועת הפיקה הוא המקום שבו מתרחשים בדרך כלל שינויים ניווניים של ברך קופצים.
אבחון

אבחנה של ברך קופצים נעשית בעיקר על בסיס ממצאים בבדיקה קלינית. הנבדקים מתלוננים על כאב בקדמת הברך המופיע לאחר מאמץ. בדרך כלל מאמצים כגון ריצה וקפיצה או עומסים גבוהים אחרים במהלך ספיגת אנרגיה על ידי השריר הארבע ראשי. עם הזמן הכאבים מתחילים להופיע בזמן המאמץ ולהפריע לפעילות. ייתכנו גם תלונות על כאב לאחר ישיבה ממושכת.
הממצא העיקרי בבדיקה פיזיקלית הוא רגישות במישוש אחז רצועת הפיקה בקצה התחתון של הפיקה. כאב מופק גם בהפעלת עומס מכני על הרקמה הפגועה. בנוסף לבדיקה הקלינית ניתן להיעזר בבדיקות דימות מסוג דימות תהודה מגנטית ובדיקה על-שמעית (US), כאשר בדיקה על-שמעית נחשבת לרגישה יותר.
טיפול

טיפול בברך קופצים נעשה בצורה שמרנית דרך תרגילים המכוונים לשיפור התפקוד של השריר הארבע ראשי והגיד שלו ותרגילים שתפקידם לנרמל את השרשרת הקינמטית של הגפה התחתונה, קרי לשפר את התפקוד של מפרקי הגפה התחתונה ואת ההדדיות ביניהם בנוסף לטיפול שמרני המבוסס על תרגילים, מטופלת ברך קופצים בעזרת תרופות או ניתוחים.
טיפול > תרגילים אקסצנטריים של השריר הארבע ראשי

תרגילים אקסצנטרים של השריר הארבע ראשי נחשבים לטיפול יעיל בברך קופצים, המשפר את התפקוד והכאב ב 70-50 אחוזים מהמטופלים בתנאי שנערכים שינויים בתוכנית האימונים והפעילות הרגילה של הספורטאים. התרגילים מפחיתים את הכאב, משפרים את תפקוד השריר ומקדמים את החלמת הרקמה הפגועה.כאשר הושוו תוצאות טיפול בעזרת תרגילים אקסצנטריים לעומת תרגילים קונצנטרים, דיווחו הנבדקים לאחר שנים עשר שבועות תרגול על כאב מופחת יותר ושביעות רצון גבוהה יותר בעקבות טיפול בעזרת תרגילים אקסצנטריים.
נבדקו מספר תוכניות אימון של תרגילים אקסצנטריים הכוללות מעין תרגילי כריעה חלקית ("סקוואט"). התוכניות נבדלות זו מזו בנושאים כגון קיומם של תרגילי חימום לפני ואחרי התרגול האקסצנטרי, עצימות התרגילים ורמת הכאב שנדרש להפיק במהלכם ושימוש במשטח משופע לעמידה במהלך התרגילים. למרות שלא נמצאה עדיפות מוכחת לאי מתוכניות האימון, נראה שהתוכניות הטובות ביותר כוללות שימוש במשטח משופע (הגורם לעומס מוגבר על רצועת הפיקה) וכרוכות באי נוחות במהלך התרגילים.
טיפול > ניתוחים

טיפולים בברך קופצים כוללים מספר סוגי ניתוחים. האפשרות לניתוח נשקלת לאחר שישה עד תשעה חודשים של טיפול שמרני ללא תוצאות רצויות. המחקרים הקיימים על יעילות ניתוחים של ברך קופצים סובלים מבעיות בשיטת המחקר המחלישות את חוזק הראיות שהם מציגים. התוצאות המוצגות משתנות ונעות בין מאה אחוזים של מנותחים המדווחים על תוצאות טובות או מעולות לבין ארבעים אחוזים המדווחים על תוצאות גרועות. נראה שעדיפים ניתוחים שלא כוללים התערבות במבנה עצמות הברך או קיבוע הברך לאחר הניתוח.
טיפול > טיפולים נוספים

ברך קופצים מטופלת בדרכים שמרניות נוספות המשמשות לטיפול בטנדינופטיות, חלקן תרופתיות וחלקן פיזיולוגיות.
לנוגדי דלקת שאינם סטרואידים יש השפעה על עוצמת הכאב, אך לא ברור אם תרופות ממשפחה זו מועילות להחלמה מההפרעה. נוגדי דלקת אגרסיביים יותר כגון קורטיקוסטרואידים עלולים לפגוע בחוזק הרקמה. קיימים מספר טיפולים תרופתיים שלא נחקרו היטב וביניהם מסתמנים כבעלי פוטנציאל יעיל טיפול בעזרת אפרוטינין (Aprotinin), תרופה הפועלת כחסם של תהליכי פירוק חלבונים, וכן שימוש מקומי בניטרוגליצרין.
אין עדויות תומכות לשימוש בתרפיה בלייזר רך או במכשיר על-שמעי (US) טיפולי. עיסוי רוחבי עמוק (DTFM) עשוי להפחית כאב.
לקריאה נוספת

* Peter Brukner & Karim Khan, , Chapter 24: Anterior Knee pain, McGraw-Hill Publishing Co. 2nd Revised edition 0074711083
הערות שוליים

1 2  Ramos LA, Carvalho RT, Garms E, Navarro MS, Abdalla RJ, Cohen M. Prevalence of pain on palpation of the inferior pole of the patella among patients with complaints of knee pain.
 Clinics (São Paulo, Brazil). 2009;64(3):199-202. PMID 19330245
↑  Kettunen JA, Kvist M, Alanen E, Kujala UM. Long-term prognosis for jumper's knee in male athletes. A prospective follow-up study. The American journal of sports medicine. 2002 Sep-Oct;30(5):689-92. PMID 12239003
↑  Colosimo AJ, Bassett FH 3rd. Jumper's knee. Diagnosis and treatment. Orthopaedic review. 1990 Feb;19(2):139-49. PMID 2181386
↑  Alfredson H, Lorentzon R. Chronic tendon pain: no signs of chemical inflammation but high concentrations of the neurotransmitter glutamate. Implications for treatment? Current drug targets. 2002 Feb;3(1):43-54. PMID 11899264
1 2 3 4 5 6 7 8  Khan KM, Maffulli N, Coleman BD, Cook JL, Taunton JE. Patellar tendinopathy: some aspects of basic science and clinical management. British journal of sports medicine. 1998 Dec;32(4):346-55. PMID 9865413
1 2  Khan KM, Cook JL, Bonar F, Harcourt P, Astrom M. Histopathology of common tendinopathies. Update and implications for clinical management. Sports medicine (Auckland, N.Z.). 1999 Jun;27(6):393-408. PMID 10418074
1 2 3 4 5 6  Rees JD, Wilson AM, Wolman RL. Current concepts in the management of tendon disorders. Rheumatology (Oxford, England). 2006 May;45(5):508-21. Epub 2006 Feb 20. PMID 16490749
1 2 3 4  Wilson JJ, Best TM. Common overuse tendon problems: A review and recommendations for treatment. American family physician. 2005 Sep 1;72(5):811-8. PMID 16156339
↑  Peers KH, Lysens RJ. Patellar tendinopathy in athletes: current diagnostic and therapeutic recommendations. Sports medicine (Auckland, N.Z.). 2005;35(1):71-87. PMID 15651914
↑  Kountouris A, Cook J. Rehabilitation of Achilles and patellar tendinopathies.  Best practice & research. Clinical rheumatology. 2007 Apr;21(2):295-316. PMID 17512484
1 2  Visnes H, Bahr R. The evolution of eccentric training as treatment for patellar tendinopathy (jumper's knee): a critical review of exercise programmes. British journal of sports medicine. 2007 Apr;41(4):217-23. Epub 2007 Jan 29. PMID 17261559
↑  Woodley BL, Newsham-West RJ, Baxter GD. Chronic tendinopathy: effectiveness of eccentric exercise. British journal of sports medicine. 2007 Apr;41(4):188-98; discussion 199. Epub 2006 Oct 24. PMID 17062655
↑  Cook JL, Khan KM. What is the most appropriate treatment for patellar tendinopathy? British journal of sports medicine. 2001 Oct;35(5):291-4. PMID 11579057
↑  Kaeding CC, Pedroza AD, Powers BC. Surgical treatment of chronic patellar tendinosis: a systematic review. Clinical orthopaedics and related research. 2007 Feb;455:102-6. PMID 17179784
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
ג'יני (מתאבקת)

| --- | --- |
אין תמונה חופשית
 לידה:  28 בספטמבר 1989 (בת 35) נייטסברידג', לונדון, אנגליה, ממלכה המאוחדת
 שם במה:  ג'יני ג'יני קוטור ג'יני סנדו
 כינוי:  Fashionista
 משקל:  58 ק"ג
 גובה:  1.68 מטר
 לאום:  אנגלי
 קריירה מקצוענית:  8 ביוני 2014 – הווה (10 שנים)
 מאמנים:  הפרוג'ו ג'ימי האבוק
 ליגות:  WWE
 תרגילי סיום:  The Makeover Couture Stretch
 
ג'יני סנדו (באנגלית: Jinny Sandhú; נולדה ב-28 בספטמבר 1989) הידועה יותר בשם הבמה שלה, ג'יני היא מתאבקת אנגלייה, המופיעה בארגון ההיאבקות WWE כחלק ממחלקת בריטניה של התוכנית NXT, ה-NXT UK.
ביוגרפיה

ג'יני נולדה ב-28 בספטמבר 1989 בלונדון, אנגליה. היא אומנה על ידי ארגון ההיאבקות Progress Wrestling, כאשר היא הייתה המתאבקת הראשונה שמסיימת את ההכשרה מטעם בית הספר להיאבקות של הארגון המכונה בשם "הפרוג'ו".
היא בעלת תואר ראשון בפסיכולוגיה מטעם אוניברסיטת ברמינגהאם סיטי.
קריירת היאבקות מקצועית > Progress Wrestling‏ (2015–היום)

ב-4 בינואר 2015, היא ערכה את קרב הבכורה שלה בארגון ההיאבקות Progress, כשניצחה את פוליאנה במסגרת האירוע ENDVR:8. באירוע ENDVR:12, שנערך ב-13 בספטמבר, היא גברה על טוני סטורם. היא רשמה ניצחון נוסף במסגרת האירוע ENDVR:15, שנערך ב-13 במרץ 2016 הפעם על לבה בייטס. באירוע "פרק 28", שנערך ב-10 באפריל, היא ניצחה פעם נוספת את טוני סטורם. שישה אירועים לאחר מכן ב"פרק 34", שנערך ב-14 באוגוסט, ג'יני הצטוותה לשורות מרטי סקורל, כשביחד הם ניצחו את לאורה די מתאו ומארק האסקינס בקרב זוגות מעורב. באירוע "פרק 36", שנערך ב-25 בספטמבר, ג'יני, אלכס וינדזור ודהליה בלאק ניצחו בקרב שלוש נגד שלוש את פוליאנה, ניקסון ניוול, ולאורה די מתאו. באירוע PROGRESS New York City, שנערך ב-12 באוגוסט 2017, ג'יני ודיאונה פוראזו ניצחו בקרב זוגות את דהליה בלאק ודקוטה קאי. לעומת זאת, לילה לאחר מכן באירוע PROGRESS Boston, ג'יני, פוראזו וקאי השתתפו בקרב משולש, שבסופו קאי ניצחה. באירוע "פרק 66", שנערך ב-6 באפריל 2018, ג'יני ומרסדס מרטינז ניצחו בקרב זוגות את טוני סטורם ושאזה מקנזי. באירוע הבא, שנערך לילה לאחר מכן, ג'יני ואוסטין ת'יאורי ניצחו בקרב זוגות מעורב את קיי לי ריי וויל אוספריי. באירוע "פרק 69", שנערך ב-20 במאי, ג'יני ניצחה את טוני סטורם והפכה לאלופת הנשים של Progress בפעם הראשונה בקריירה. היא החזיקה בחגורת אליפות זו במשך 224 ימים, כשבדרך הגנה בהצלחה על תוארה מול מתאבקות כמו דקוטה קאי, מילי מקנזי, ג'ורדיין גרייס, נטליה מרקובה, טוני סטורם, קילר קלי וקריס וולף. בסופו של דבר, היא איבדה את התואר לג'ורדיין גרייס באירוע "פרק 82", שנערך ב-30 בדצמבר. היא הצליחה לזכות בתואר בפעם השנייה באירוע "פרק 99", שנערך ב-15 בדצמבר 2019, כשניצחה את מייקו סאטומורה.
קריירת היאבקות מקצועית > ארגונים עצמאיים (2015–2018)

ג'יני ערכה את הופעת הבכורה שלה בארגון ההיאבקות Pro Wrestling Chaos‏ (PWC) בשנת 2015. באירוע PWC 20, שנערך ב-12 במרץ 2016, היא נוצחה על ידי לבה בייטס. שני אירועים לאחר מכן ב-PWC 22, שנערך ב-18 בפברואר 2017, ג'יני וג'טה הפסידו בקרב זוגות למלינה וסיירה לוקסטון. ב-28 באוקטובר, ג'יני הפכה לאלופת עלמת הכאוס הראשונה של הארגון, כשניצחה את מרטינה. היא שמרה על התואר בהצלחה במשך 546 ימים, עד שהפסידה לשאקס ב-27 באפריל 2019.
באירוע SCW Trick Or Treat של ארגון ההיאבקות South Coast Wrestling‏ (SCW), שנערך ב-24 באוקטובר 2015, ג'יני הפכה לאלופת מלכה הזירה הראשונה של הארגון, כשניצחה את לאנה אוסטין.
תחת שם הבמה ג'יני קוטור, היא ערכה את קרב הבכורה שלה בארגון ההיאבקות Revolution Pro Wrestling ב-5 ביוני 2016, כשבקרב זה היא ניצחה אדי סטאר. ב-1 באוקטובר 2017, היא השיגה ניצחון על ודה סקוט. ב-7 בינואר 2018, ג'יני הפכה לאלופת הנשים הבריטית הראשונה בתולדות RevPro, כשניצחה את מילי מקנזי בשלב חצי הגמר ואת דיאונה פוראזו בגמר טורניר אשר קבע את האלופה הראשונה. לעומת זאת, תקופת כהונתה כאלופה נקטעה לאחר 147 ימים, כשהיא הפסידה לג'יימי הייטר ב-3 ביוני.
כמו כן, ג'יני הופיעה בארגון ההיאבקות הגרמני Westside Xtreme Wrestling‏ (wXw), כשהשתתפה לראשונה בטורניר ה-Femmes Fatales לשנת 2016, שנערך ב-1 באוקטובר 2016. במסגרת טורניר זה, היא ניצחה את דאליה בלאק בסיבוב הראשון, אך נחלה הפסד בקרב מרובע אשר כלל את אלפא מייל, שאנה ומלאני גריי, שבסופו אלפא מייל ניצחה.
חיים אישיים

סנדו היא ממוצא הודי בריטי. היא נחשפה לראשונה לענף ההיאבקות בגיל תשע, כאשר היא ציינה את ג'ושין לייגר, ליטה וטריש סטרטוס כמקורות להשראה עבורה.
אליפויות והישגים

הישגים בארגון ההיאבקות Pro Wrestling Chaos – PWC
אליפות עלמת הכאוס (פעם אחת, ראשונה)
הישגים במגזין ההיאבקות Pro Wrestling Illustrated – PWI
PWI דירג אותה במקום ה-45 מתוך 100 המתאבקות הטובות ביותר לשנת 2019
הישגים בארגון ההיאבקות Progress Wrestling
אליפות הנשים של Progress (פעמיים, נוכחית)
הישגים בארגון ההיאבקות Revolution Pro Wrestling – RevPro
אליפות הנשים הבריטית של RevPro (פעם אחת, ראשונה)
טורניר אליפות הנשים הבריטית של RevPro‏ (2018)
הישגים בארגון ההיאבקות South Coast Wrestling
אליפות מלכת הזירה של South Coast (פעם אחת, ראשונה)
הערות שוליים

↑  חלוצת ההיאבקות, ג'יני, מובילה את מהפכת הנשים הבריטית
↑  דיווח: ה-WWE מחתים את ג'יני על חוזה בארגון
גלריית פריר

| --- | --- |

 מידע כללי
 סוג:  אמנות אסיה
 מיקום:  וושינגטון די. סי. 
 מדינה:  ארצות הברית 
 מייסדים:  צ'ארלס לנג פריר 
 מבקרים בשנה:  389,000 (נכון ל־2015)
 הקמה ובנייה
 תקופת הבנייה:  ?–1923
 תאריך פתיחה רשמי:  1923 
 אדריכל:  צ'ארלס א. פלאט 
 קואורדינטות:  38°53′18″N 77°01′39″W﻿ / ﻿38.888333333333°N 77.0275°W﻿ / 38.888333333333; -77.0275
 asia.si.edu
  (למפת וושינגטון די. סי. מוגדלת) גלריית פריר(למפת וושינגטון די. סי. רגילה) גלריית פריר
 
גלריית פריר (באנגלית: Freer Gallery of Art) היא חלק ממוזיאוני הסמית'סוניאן ומוקדשת לאמנות מאזור מזרח אסיה: אמנות יפנית, סינית, קוריאנית, הודית ופרסית. הגלריה נפתחה לקהל בשנת 1923, והייתה הגלריה הראשונה לאמנות של מוסד הסמית'סוניאן.
גלריית פריר לאמנות של מוסד סמית'סוניאן וגלריית ארתור מ. סקלר בוושינגטון הבירה הודיעו ב-2019 שמכאן ואילך, הם יתפקדו כמוזיאון הלאומי לאמנות אסייתית (אנ'), במסגרת מיתוג מחדש המדגיש את המוקד של האוספים שלהם.
היסטוריה

הגלריה נוסדה על ידי צ'ארלס לנג פריר (אנ') (1854–1919), יצרן רכבות מדטרויט, אשר תרם את הכספים לגלריה.
הגלריה ממוקמת בצד הדרומי של שדרת המול בוושינגטון הבירה, סמוך לגלריית סקלר. המוזיאון פתוח 364 ימים בשנה (סגור בחג המולד).
בגלריה מוצגים ציורים יפניים, מסכים מצוירים סיניים, קרמיקה קוריאנית והודית, ופסלים בודהיסטים.
כמו כן מציג המוזיאון את חדר הטווס, חדר שהובא בשלמותו מבית אנגלי מן המאה ה-19.
ראו גם

אמנות אסיה
הערות שוליים

↑  Nancy Kenney, Freer/Sackler rebrands its identity as the National Museum of Asian Art, THE ART NEWSPAPER, ‏5 בדצמבר 2019 (באנגלית)
| 0 | 1 | 2 | 3 | 4 | 5 |
| --- | --- | --- | --- | --- | --- |
הסמית'סוניאן
| מוזיאון סמית'סוניאן לאמנות אמריקאית | מוזיאון אנקוסטיה | בניין האמנויות והתעשיות | מוזיאון קופר יואיט לעיצוב | גלריית פריר | גני הסמית'סוניאן  גן אניד א. הופט |
| מוזיאון הירשהורן | מוזיאון האוויר והחלל הלאומי | המוזיאון הלאומי לאמנות אפריקאית | המוזיאון הלאומי להיסטוריה אמריקנית | מוזיאון האינדיאנים הלאומי | המוזיאון הלאומי להיסטוריה של הטבע |
| גלריית הדיוקנאות הלאומית | מוזיאון הדואר הלאומי | הפארק הזואולוגי הלאומי | גלריית ארתור מ. סקלר | טירת הסמית'סוניאן |  |
| --- | --- |
בקרת זהויות :  NLI: 987007261360705171  PLWABN: 9810643387205606  BIBSYS: 90174528  BNE: XX176877  BnF: cb118695981 (data)  CiNii: DA01776699  GND: 1003317-8  ISNI: 0000 0004 1131 6801  LCCN: n80085247  LNB: 000200298  NKC: ko2011629933  NLA: 36196310  NLG: 255437  RERO: 02-A000186237  SNAC: w6q34qgv  SUDOC: 183285867  Trove: 1227424  ULAN: 500245389  VcBA: 494/8070  VIAF: 121007573   WorldCat (עם VIAF): 121007573 
ערך זה הוא קצרמרבנושא ארצות הברית. אתם מוזמנים לתרום לוויקיפדיה ו.
ג'יניוויי

לוח טאבלט של ג'יניוויי שאומר: מפקד ג'יניוויי מא שון.
ג'יניוויי (בסינית מפושטת: 锦衣卫; בסינית מסורתית: 錦衣衞; מילולית: המשמר עוטה המדים המאוחד) הייתה המשטרה החשאית הקיסרית ששירתה את קיסרי שושלת מינג בסין. המשמר הוקם על ידי קיסר חונגוו בשנת 1368 כדי לשמש כשומרי ראשו האישיים. בשנת 1369 הוא הפך לגוף צבאי קיסרי. אנשיו קיבלו את הסמכות לבטל הליכים משפטיים והפעלת סמכויות מעצר, חקירה והענשת כל אחד, כולל אצילים וקרובי משפחתו של הקיסר.
המשמר היה אחראי על איסוף מודיעין צבאי על האויב והשתתפות בקרבות במהלך התכנון. השומרים עטו על עצמם מדים בולטים בצבע צהוב-מוזהב ונשאו נשק להב מיוחד.
היסטוריה

מקורו של הג'יניוויי כבר משנת 1360. אנשיו שימשו כשומרי הראש האישיים של חונגוו והגנו עליו במהלך הקרב עם צ'ן יוליאנג. לאחר שייסד את שושלת מינג והפך לקיסר, הוא הטיל ספק בנאמנות נתיניו כלפיו וחשש כל הזמן מפני מרד והתנקשויות אפשריות. אחד מתפקידיו המוקדמים של הג'יניוויי היה לעזור לקיסר לרגל אחר נתיניו. הקיסר הגדיל את תפקידי המשמר מאוחר יותר ואיפשר להם לבדוק את פקידיו בעבודה בעיר הבירה, לפני שהקים אותו כגוף רשמי בשנת 1382 עם כ-500 חברים. מספרם גדל לאחר מכן לסביבות 14,000 בתוך שלוש שנים בלבד.
בשנת 1393 צמצם הקיסר את חובותיו של ג'יניוויי לאחר שניצלו לרעה את סמכותם במהלך חקירת מזימת מרד על ידי לאן יו, במהלכה הוצאו להורג כ-40,000 איש. כאשר הקיסר יונגלה עלה לכס המלוכה, הוא חשש שמא נתיניו לא יהיו מרוצים ממנו, משום שהוא עלה לשלטון במקום אחיינו. הוא החזיר את סמכות הג'יניוויי ואפשר להם לשלוט על החצר הקיסרית. המשמר התפרק לאחר 262 שנות קיום כאשר כוחות המורדים של לי זיצ'נג הפילו את שושלת מינג בשנת 1644.
שירות

המשמר הוסמך לבטל הליכים משפטיים בעת העמדתם לדין של מי שנחשבו לאויבי המדינה, הוענקה להם אוטונומיה מלאה בנושאי מעצר, חקירה, מעצר ללא משפט וענישה, מבלי לעבור הליך ראוי. המשמר היה קשורים לשירות הקיסר וקיבלו ממנו פקודות ישירות. הם שימשו גם כקומיסרים פוליטיים עבור צבאות מינג בעתות מלחמה. בשנים המאוחרות יותר של שושלת מינג הונחו הג'יניוויי לשלוט על סיעת דיפו / דונג צ'אנג. כשהממשלה שקעה בשחיתות, שימש ג'יניוויי כל הזמן כאמצעי לחיסול מתנגדים פוליטיים באמצעות התנקשויות והעמדה לדין.
מטה

המטה של הג'יניוויי שכן ממערב לכיכר טיין-אן-מן, שם נמצא כיום היכל העם הגדול.
בתרבות הפופולרית

בסרטם של האחים שו מהונג קונג משנת 1985 "השירות החשאי של חצר הקיסר, כיכב בריאן לונג כמפקד הג'יניוויי בסרט אודות המשמר.
סדרת הטלוויזיה "פורעי חוק במסכות" משנת 2010, בהפקת Chinese Entertainment Shanghai, מוצגים אנשי המשמר כמקדישים עצמם לראש הממשלה המושחת.
הסרט "14 להבים" משנת 2010 מציג את ג'יניוויי, בכיכובו של דוני ין כמפקד ג'יניוויי.
סדרת הטלוויזיה "שריד השליח" משנת 2011 בהפקת TVB כיכב מייקל צה כמפקד ג'יניווי.
הסרט "אחוות הלהבים" משנת 2014 בבימויו של לו יאנג מתרחש לקראת סוף שושלת מינג.
ביצירת הוושיה "דם ופלדה" מוצג הג'יניוויי כאחת הסיעות המרובות השואפות לשלטון בעולם אמנויות הלחימה.
בקומיקס Drive מאת דייב קלט מוצג ארגון משטרה חשאי עתידני בשם "ג'יניוויי".
בקומיקס החבר שלי הוא ג'ינגוויי מאת הונג יי מוצגת נסיעה בזמן ובה מופיע המשמר.
משחק הווידאו For Honor, מאת Ubisoft מציג את הדמות "ז'אנהו", המבוססת על הג'יניוויי.
הדרמה "תחת הכוח", בבימויו של יי טאו, מוצגת הדמות לו יי, שהיא לוחם במשמר הג'יניוויי.
הערות שוליים

↑  Tsai, Shih-shan Henry (1996). The Eunuchs in the Ming Dynasty. SUNY Press. pp. 98–100. ISBN 0791426874.
↑  Xie Baocheng (2013). Brief History of the Official System in China. Paths International Ltd. p. 24. ISBN 1844641538.
אנשי ג'יניוויי מלווים את סוסי הנסיך היקרים במהלך מצעד.
אנשי ג'יניוויי שומרים על אוצרות הקיסר.
גלריית סמלי מחוז חיפה

רשימה זו כוללת את הסמלים שבהם נעשה שימוש במחוז חיפה של מדינת ישראל לפי סוג הרשות המוניציפלית ולפי סדר הא'-ב':
ערים

| סמל | שימוש | תאריך אימוץ | תיאור |
| --- | --- | --- | --- |
|  | סמל חיפה | 22 ביוני 1936 | מורכב ממגן בעל מסגרת אדומה ושדה תכלת, בחלקו התחתון משולש בצבע כחול. המשולש מוטען בספינה שטה בים, בעוד ששאר הסמל מוטען במגדלי אבן. לסמל כתר בדוגמת מבצר ישן משולב עם ענף זית. |
|  | סמל אום אל-פחם | 6 בדצמבר 1960 |  |
|  | סמל אור עקיבא |  | מורכב ממגן בעל שדה כחול המוטען בחותם עגול שחצוי ל-2 בצורת ברק, בחציו השמאלי ציור של מבנים עתיקים ובחציו הימני ציור של מבנים חדשים, בראש החותם סמל של לוחות הברית הקורן בדומה לשמש. בתחתית הסמל הפסוק "והיה ראשיתך מצער ואחריתך ישגה מאוד" |
|  | סמל באקה אל גרביה |  | חותם עגול המורכב משלושה חלקים בצבעי כחול, אפור וירוק המוטענים בלבן בצריח מסגד, שדות חרושים, ציפור ופרח. |
|  | סמל חדרה | 1941 | מורכב ממגן שבראשו במל העיר מוקף בעלים משני צידיו. במרכז הסמל ציור של עץ אקליפטוס. מימין לעץ מופיעים ציורים המסמלים את עברה של העיר כגון שרידי החאן, קני סוף, וספינת מעפילים. משמאל לעץ ציורים המסמלים את עתידה של העיר כגון עצי פרדס ויבול חקלאי ומגדל מים ובתיה הראשונים של העיר. בשולי הסמל קלף ועליו פסוק מספר תהילים. |
|  | סמל טירת כרמל |  | מגן בעל מסגרת חומה, מוטען בציור של עץ בצבעי חום, על רקע כחול ולבן. |
|  | סמל נשר | 24 באוקטובר 1962 | מורכב ממגן בעל מסגרת לבנה ושדה לבן המוטען בציור נוף. מעל הסמל כתר בצורת ציפור נשר בצבע חום. ציור הנוף מורכב מארבע גבעות מצלבות בצבעי ירוק ואדום. בחזית הסמל ציורי מבנים: משמאל, מפעל וארובה שמסמלים את הייסוד התעשייתי של היישוב ובעיקר את מפעל המלט. מימין, בתי מגורים הבנויים על הגבעות ומעל חומת לבנים הרוסה, המסמלות את הקמת העיר, כבתי שיכון לעולים שהוקמו על חורבות הכפרים שקדמו להם. במרכז הסמל עץ בעל עלים לבנים שמסמל את צמיחתה והתפתחותה של העיר. |
|  | סמל קריית אתא | 1 בינואר 2016 | הסמל מורכב מצורות גאומטריות היוצרות ביחד את המילה "אתא" בכתב מחובר, הנע בצבעיו מירוק לכחול. הסמל עוצב על בסיס העשן היוצא מארובות הסמל הקודם, ונועד ליצור מראה של גבעות, של סמל האינסוף ושל צורת הדי-אן-אי. |
|  | סמל קריית ביאליק | 2016 | מורכב ממגן בעל מסגרת כחולה ושדה תכלת מוטען בציור של ספר אשר בו נכלל בצד ימין סימני תווי נגינה ובצד שמאל סמל העיר הישן, עיצוב של האותיות ק' ו-ב', ראשי התיבות של שם העיר, בצורת בית. תווי הנגינה מסמלים את שאיפה של קריית ביאליק להיות "בירת הספרות והשירה של ישראל" ואת כך שנקרא על שמו של המשורר הלאומי של ישראל, חיים נחמן ביאליק. |
|  | סמל קריית ים | פברואר 1963 | מגן בעל מסגרת שחורה מחומשת, חצוי בפועל במרכזו על ידי קו שחור. בצידו השמאלי סירה שטה בים ובצידו הימני מבנים ועצים. |
|  | סמל קריית מוצקין | מרץ 2012 | מורכב ממגן בעל שדה כחול ובו תמונת נוף של מגדל, שמסמל את מגדל המים של העיר, עץ, שמסמל את היותה עיר ירוקה ואת צמיחתה וסירה השטה בים שמסמלת את מפרץ חיפה ואת המעפילים שיישבו את העיר, ובאו בדרך הים. בראש הסמל נזר בצורת קני המנורה, המסמלת את האור ואת מדינת ישראל. בתחתיתו קלף ועליו שם העיר. |
מועצות מקומיות

| סמל | שימוש | תאריך אימוץ | תיאור |
| --- | --- | --- | --- |
|  | סמל בנימינה-גבעת עדה | 2003 | מורכב משם המועצה המלווה בסמלי שני היישובים המרכיבים אותה: בנימינה וגבעת עדה. |
|  | סמל ג'סר א-זרקא |  | מבנהו כמגן הפוך על גשר או אקוודוקט, ובתוכו ציור של כפר בו ניתן לראות צריח מסגד |
|  | סמל דלית אל-כרמל | 2013 | צורתו עלה תאנה ובתוכו סמל בצורת אשכול ענבים ובו 10 סמלים קטנים. בראש הסמל שם המועצה. בעבר היה לדלית אל-כרמל סמל אחר עם מקאם הנביא אבו אברהים במרכז וגפנים סביבו. |
|  | סמל זכרון יעקב |  | מגן חום המחולק ל-4 רבעים בצבעי חום ולבן. ברבע העליון הימני נבל, ברבע התחתון הימני אשכול ענבים, ברבע השמאלי התחתון שיבולת חיטה וברבע השמאלי העליון עץ על רקע שדות וגבעות. |
|  | סמל חריש |  | מגן בעל מסגרת כחולה ושדה לבן. בראשו שם העירייה, בתחתיתו סמליל עצים ובתים על גבעה. |
|  | סמל כפר קרע |  | מגן בעל מסגרת אדומה, ציור הכפר, מתחתיו יונה ושיבולי חיטה. הסמל מבוסס ויטראז' במבנה המועצה. |
|  | סמל עספיא | 22 בספטמבר 1966 | מלבן מוטען בזר פרחים מעוגל ובליבו המילה "שלום" |
|  | סמל ערערה |  |  |
|  | סמל פרדס חנה-כרכור | 1970 | ריבוע ובו ציור של גלגל שיניים, עליו תחריט של מגדל מים, ובתכך התחריט איור של עט כתיבה ועץ. צבעי הסמל ירוק ולבן. |
|  | סמל קריית טבעון |  | מגן בעל מסגרת ירוקה ושדה ורוד המוטען באיור של רקפת. |
|  | סמל רכסים |  | מורכב מחמישה משולשים חופפים היוצרים מראה של רכס הרים. |
|  | סמל בסמ"ה |  |  |
מועצות אזוריות

| סמל | שימוש | תאריך אימוץ | תיאור |
| --- | --- | --- | --- |
|  | סמל מועצה אזורית אלונה |  | חותם עגול בצבעי שחור ולבן מוטען במגן ובו עץ אלון ושם המועצה. בראש החותם אשכול ענבים ובתחתיו הפסוק "הזורעים בדמעה ברינה יקצרו". |
|  | סמל מועצה אזורית זבולון |  | מורכב מצורת צריח בעל שדה כחול, מוטען בנוף של גבעות ירוקות על רקע תכלת ולפניו שיבולת חיטה לבנה ושם המועצה. |
|  | סמל מועצה אזורית חוף הכרמל |  | חותם עגול בצבעי כחול ולבן המוטען בציו רנוף הכולל גבעות הסמוכות לחוף ים, סמל להר הכרמל הסמוך לים התיכון. עוד בסמל שיבולי חיטה, עמוד רומי וספינה השטה בים. |
|  | סמל מועצה אזורית מנשה | ינואר 2007 | חותם עגול בצבעי שחור ולבן המוטען בציור של ראם בדומה לשסמלו של שבט מנשה. |
ראו גם

| דגל ישראל סמלי מחוז חיפה |
| --- | --- | --- |
| ערים | חיפה • אום אל-פחם • אור עקיבא • באקה אל גרביה • חדרה • טירת כרמל • נשר • קריית אתא • קריית ביאליק • קריית ים • קריית מוצקין | מפת מחוז חיפה |
| מועצות מקומיות | בנימינה-גבעת עדה • ג'סר א-זרקא • דלית אל-כרמל • זכרון יעקב • כפר קרע • עספיא • פרדס חנה-כרכור • קריית טבעון | מפת מחוז חיפה |
| מועצות אזוריות | אלונה • זבולון • חוף הכרמל • מנשה | מפת מחוז חיפה |
מחוז הצפון • מחוז חיפה • מחוז תל אביב • מחוז המרכז • מחוז ירושלים • מחוז הדרום • מחוז יהודה ושומרון